Уважаема г-жо Председател,

Ние, долуподписаните членове на Европейския парламент, изразяваме дълбоката си загриженост от факта, че въпреки всички доказателства за нарушения на правата на човека, нечовешко отношение, изтезания, незаконни присъди и необясними смъртни случаи, до голяма степен дължащи се на политическо насилие, все още има случаи, в които държави-членки на ЕС предават руски граждани, критици на режима, на Руската федерация.

Случаят с Алексей Алчин е един шокиращ пример за това. Алчин е руснак, който през последните осем години живее във Варна, България. Той активно подкрепяше украинските бежанци и публично изгори руския си паспорт във Варна в края на февруари в знак на протест срещу агресията на Русия в Украйна. След този акт на неподчинение руските власти образуват дело срещу него и се обръщат към българското правителство с искане за екстрадиция. За най-голямо съжаление българската прокуратура се подчини на това искане и дори задържа Алчин, докато първоинстанционният съд във Варна се произнесе в полза на екстрадицията, преди обжалването.

На 3 март Съветът по правосъдие и вътрешни работи излезе с изявление относно екстрадирането в Русия, в което се посочва следното:

„Беше изразено общото мнение, че действията на Русия представляват толкова сериозно нарушение на международното право и международните споразумения, че оправдават избора на много държави членки да не разглеждат искания от Русия и Беларус за сътрудничество по наказателно-правни въпроси, като си запазват правото на преценка за всеки отделен случай.

Тази необвързваща декларация обаче е недостатъчна, за да гарантира свободите по дял II, член 19 (2) от Хартата на основните права на Европейския Съюз, където ясно се посочва, че:

„Никой не може да бъде принудително отведен, експулсиран или екстрадиран към държава, в която съществува сериозен риск да бъде осъден на смърт, да бъде подложен на изтезание или на друго нечовешко или унизително отношение или наказание.“

Считаме, че всички гаранции, предоставени от Руската федерация по въпросите на правата на човека, не са нищо повече от празни декларации и всеки руски гражданин, участващ в открити антивоенни и опозиционни дейности, не само е изложен на риск от изтезания, унижения и нечовешко отношение , но е дори заплашен от ефективна, ако не и официално произнесена, смъртна присъда.

Ето защо призоваваме Комисията, в качеството си на пазител на Договорите, най-малко да издаде ясна препоръка към всички държави-членки да преустановят всички висящи и бъдещи процедури по екстрадиране на граждани на Руската федерация, особено в случаи когато тези граждани опонират на режима в Кремъл.

Подписали:

Радан Кънев, ЕНП, България